गोदानै दाफुंजानाय बड’लेण्ड टेरिटरियेल रिजन कन्ट्राकटर हान्जाया थोंजोङै प्रमद बर’ दैदेन्नाय इउपिपि एल दोलोखौ बिसायख’थियाव देरहाहोनो थाखाय सिगांबाय। समबाराव कक्राझार जिल्लानि सेरफांगुरिआव खुंफुंनाय मोनसे खौरांगिरि मेलनि गेजेरजों गोदानै दाफुंनाय दुलाराय बिटिआर कन्ट्राकटर हान्जानि लेङाइ आफादगिरि बिरफुं राजा बसुमतारी आरो रिसिनाथ नार्जारीआ बुङोदि थांनाय 2015 बोसोरनिफ्रायनो बिटिसिनि गुबुन-गुबुन बिफानफोराव जौगालु खामानि मावनाय स्कीमनि आद्रा थानाय रांखौ दिनैसिमबो होयाखै होन्नानै गोथौवै दुखु मोन्नाय फोरमायो। खौरांगिरि मेलाव बिथांमोनहा बुंबावयोदि गोलाव बोसोर खुंथायनि गोहोयाव थानाय बिपिएफ सोरखारा गेजेर खोलोब थाखोनि कन्ट्राकटरफोरनि आद्रा थानाय रांफोरखौ दिनैसिमबो होयाखै । जायनि थाखाय गेजेर थाखोनि थिका मावफारियाफोरा गोबां जेंनाजों मोगा-मोगि जानांदों होन्नानै गोख्रों रावजों फोरमायो आरो फैगौ समाव बिटिसि ओनसोलाव मोनसे मोजां खुंथाइ गायसननांगौनि थाखाय इउपिपि एल दोलोखौ बिसायख’थियाव थोंजोङै मदद खालामनाय जाबाय होन्नानै रोखा फोरमायथिदों ।